Oficiālais Vēstnesis L 105 , 27/04/1996 Lpp. 0001 - 0002



Padomes Vienotā Rīcība (1996. gada 22. aprīlis), kas pieņemta, pamatojoties uz K3. pantu Līgumā par Eiropas Savienību, par tiesnešu koordinatoru apmaiņas kārtību, kas paredzēta, lai uzlabotu tiesu iestāžu sadarbību Eiropas Savienības dalībvalstu starpā (96/277/TI) EIROPAS SAVIENĪBAS PADOME, ņemot vērā Līguma par Eiropas Savienību K3. panta 2. punkta b) apakšpunktu, ņemot vērā Itālijas Republikas iniciatīvu, tā kā dalībvalstis ir vienojušās, ka ir vispārsvarīgi ieviest pasākumus, lai uzlabotu tiesu iestāžu sadarbību gan krimināllietās, gan civillietās; tā kā šādā nolūkā tiesnešu vai sadarbības koordinatoru apmaiņa to dalībvalstu starpā, kuras to vēlas, ir derīgs un vēlams pasākums; tā kā tiesnešu vai sadarbības koordinatoru apmaiņa varētu paātrināt tiesu iestāžu sadarbību un palielināt tās efektivitāti, vienlaikus sekmējot pilnīgāku savstarpēju izpratni par dalībvalstu tiesību un tiesu iestāžu sistēmām; tā kā efektīvāka tiesu iestāžu sadarbība krimināllietās varētu palīdzēt arī efektīvi apkarot visu veidu starptautisko noziedzību, jo īpaši organizēto noziedzību un terorismu, kā arī krāpšanu, kas skar Kopienas finanšu intereses; tā kā šāda vienota rīcība nav ietekmējusi esošos procedūras noteikumus, kas ir tiesu iestāžu sadarbības jomā, kā arī informācijas apmaiņu starp dalībvalstīm un Komisiju, kas pamatojas uz citiem tiesību aktiem; pozitīvi vērtējot iniciatīvas, ko jau sākušas īstenot dažas dalībvalstis, kuras nosūtījušas vai uzņēmušas tiesnešus vai sadarbības koordinatorus iestādēs, kas ir kompetentas tiesu iestāžu sadarbības jomā, kā arī iniciatīvas, kuras pašreiz īstenotas, lai izveidotu efektīvu kontaktpersonu tīklu starptautiskās organizētās noziedzības apkarošanā; apsvērusi vajadzību pieņemt skaidru un lietderīgu tiesisku regulējumu, kas palīdzētu īstenot jau sāktas iniciatīvas, lai palielinātu to efektivitāti un sekmētu koordināciju, IR PIEŅĒMUSI ŠO VIENOTO RĪCĪBU. 1. pants Apmaiņa ar tiesnešiem koordinatoriem 1. Šajā vienotajā rīcībā ir paredzēta kārtība dalībvalstu apmaiņai ar tiesnešiem vai amatpersonām, kam ir īpašas zināšanas par tiesu iestāžu sadarbības procedūrām, turpmāk sauktas par "tiesnešiem koordinatoriem", vai viņu nosūtīšanai uz citu dalībvalsti, pamatojoties uz divpusējiem vai daudzpusējiem nolīgumiem. 2. Dalībvalstis vienojas, ka pamatnostādnes, kas paredzētas šajā vienotajā rīcībā, noderēs par atsauci, pieņemot lēmumu sūtīt tiesnešus koordinatorus uz citu dalībvalsti vai veicot tiesnešu koordinatoru apmaiņu. 3. Tiesnešu koordinatoru apmaiņas kārtības noteikšanas galvenais mērķis ir paātrināt tiesu iestāžu sadarbību un palielināt tās efektivitāti, kā arī sekmēt informācijas apmaiņu par dalībvalstu tiesiskajām vai tiesu iestāžu sistēmām un to darbību. 2. pants Tiesnešu koordinatoru uzdevumi 1. Tiesnešu koordinatoru uzdevumos parasti ir visas darbības, kas paredzētas, lai sekmētu un paātrinātu, tostarp izveidojot tiešus sakarus ar uzņēmējas dalībvalsts kompetentajām struktūrvienībām un tiesu iestādēm, visas tiesu iestāžu sadarbības formas krimināllietu un vajadzības gadījumā civillietu jomā. 2. Saskaņā ar nolīgumiem, ko savā starpā noslēgusi nosūtītājas dalībvalsts un uzņēmējas dalībvalsts, tiesnešu koordinatoru uzdevumos var būt arī visas darbības, lai nodrošinātu informācijas un statistikas datu apmaiņas norisi, kas paredzēta, lai veicinātu savstarpēju izpratni par attiecīgo dalībvalstu tiesību sistēmām un datu bāzēm tiesību jomā un turpmākās attiecības starp juridiskām profesijām katrā dalībvalstī. 3. pants Informācijas apmaiņa Dalībvalstis Padomē cita citu informē par jau uzsāktajām iniciatīvām un tādām, kuras uzsāktas, lai īstenotu šo vienoto rīcību. Reizi gadā attiecīgās dalībvalstis nosūta Padomes ģenerālsekretariātam informāciju par tiesnešu koordinatoru apmaiņām, ko tās ir veikušas. 4. pants Nobeiguma noteikumi Šo vienoto rīcību publicē Oficiālajā Vēstnesī, un tā stājas spēkā publicēšanas dienā. Luksemburgā, 1996. gada 22. aprīlī Padomes vārdā — priekšsēdētājs S. Agnelli --------------------------------------------------